Ана Ахматова
Четейки „Хамлет“

Превод от руски: Иван Николов, 1974

chitanka.info

1.

Зад широките гробища бляскаше вир

и димяха пустинни земи…

Ти ми каза: „Какво пък, иди в манастир

или някой глупак си вземи…“

Само принцове казват такива неща,

но речта му ще помня докрай —

нека пада по моето рамо в нощта,

както мантия от горностай.

2.

Грешни мисли ме смутиха,

проговорих: „Ти…“

Озари усмивка тиха

милите черти.

Плам в очите ми безспир се

пали и гори…

Любя те, като четирсет

ласкави сестри.

1909

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.